钦定古今图书集成/历象汇编/庶征典/第183卷 > 《管窥辑要》 > 《草木生死荣落占》
## 钦定古今图书集成/历象汇编/庶征典/第183卷 > 《管窥辑要》 > 《草木生死荣落占》

木枯死而复生，亡国之后复兴。京房《易传》曰：“枯木复
生，人君无子。”又曰：“木死复生，世主凶。”又曰：“木枯反生，
内宠秉政，不及二年，国有大丧。”

仆木自起，其地有小人作乱。枯木仆而自起，有僣乱
谋判者。京房曰：“主易代。”

“枯木冬生，阴阳易位，不出二年，其国有丧；小人得志，
君子亡地。”《地镜》曰：“竹树苇材，已死复生，辅臣专政。”又
曰：“木死反生，世主凶。”

木冬生，其地有兵，民流；一曰“君失位。”京房曰：“王者不
平，卿相有出走者。”

“木冬荣”，黍不成。

杨树已落而复生叶，必有下谋其上者。

“枯木生花，有丧其国”，君当之。

屋柱楯戟生花，谓之“狂华”，生于死木，虽荣不久，祸败
将至，其主者当之。

“木一岁再荣，世主溺；于女，龙兵起。”京房曰：“木再荣于
夏，国有丧，女主凶，五谷不熟，百姓疲作。木一岁再花，
有兵、民流。”京房曰：“其国女主凶桃再花，夏有霜；杏再花，夏有雹；李再花，春有霜；
木一岁再实，敌国来侵。”《地镜》曰：“木再实，有兵民流。”一
曰：“木冬夏秋再实，邻敌来。木叶再落，其地有兵丧。
木华非时而落，去木七十步，其地有兵，民流。”一曰“有
暴兵自外来。”

《木夏枯》，五谷不熟，民疲。木冬生夏枯，其地有大兵，民
流亡。

“木无故自死”，其邑有凶。在人家则有死丧，在宫城则
人主恶之，在邑郭则长吏恶之，在军垒则军凶。
木忽自凋零，向人家宅甚凶。

竹木枯死：《地镜》曰：“竹柏枯及百里，是谓阴消阳，其国
亡。竹柏叶枯，不出三年，其所有丧。竹柏叶夏凋，王侯
失位。松竹忽自死，其地民饥起。”

《霜下竹》。死兵起。

“榆英不落，国有大咎。榆再荚，臣专政。”一曰“宽令。”
“木冬花，臣有邪谋。结实事成，不结实，事不成。”

木非时而花实，大臣变更。《记》曰：“木不当花而花易大
夫，不当实而实易宰相。”李梅冬实，阴盛阳事，臣专权，
作威福。一曰，冬当杀而反，臣生骄，当诛而君失罚也。
一曰，君政缓甚，燠气不藏，故当冬而花实复生。董仲
舒曰：“李梅冬实，臣强也。”

竹生实，“众鸟群行，不出二年，大饥。”《地镜》曰：“竹忽生花
实而枯，民饥，主易。”又曰：“国中竹冬枯，其国失地。
竹忽生紫花结实，有内乱，兵起。”